Από τη μέρα που ο Νίκος Δένδιας απείλησε την Guardian με μηνύσεις, οι οποίες δεν έγιναν ποτέ, έχει περάσει πολύς καιρός κι έχει κυλήσει πολύ νερό στο αυλάκι.

Η βρετανική εφημερίδα ασχολείται και πάλι με τα… κατορθώματα ενός Έλληνα υπουργού. Αυτή τη φορά είναι ο Χαράλαμπος Αθανασίου, μετά τα όσα δήλωσε ο υπουργός Δικαιοσύνης για τον γάμο των ομοφυλόφιλων και το Σύμφωνο Συμβίωσης.

Ο Αθανασίου βρέθηκε την Τρίτη σε πρωινή εκπομπή και προκάλεσε αρκετές αντιδράσεις με την ωμότητα και το πόσο απόλυτα έθεσε στο τραπέζι τις απόψεις του, με οργανώσεις και φορείς ανθρωπίνων δικαιωμάτων να του ασκούν σφοδρή κριτική.

Και η Guardian, μέσω της απεσταλμένης της στην Αθήνα Helena Smith, αναφέρεται στο περιστατικό, γράφοντας πως ο Αθανασίου κατηγορείται για ομοφοβικό λόγο, την ώρα που επισημαίνεται με νόημα ότι στην Ελλάδα έχουν επιβληθεί πολλές φορές πρόστιμα από το Ευρωπαϊκό Δικαστήριο. Μάλιστα, στο κείμενο γίνεται αναφορά και στα λεγόμενα του Μητροπολίτη Θεσσαλονίκης Άνθιμου παλαιότερα, όπως και στους φοβικούς κι επιθετικούς λόγους του Ηλία Παναγιώταρου, βουλευτή της Χρυσής Αυγής.

Διαβάστε εδώ το άρθρο.